Tidligere på ugen kom det frem, at Real Sociedad er meget interesserede i Andreas Skov Olsen, men også tre andre klubber har angriberen i kikkerten

Der venter et nervepirrende transfervindue for unge Andreas Skov Olsen og FC Nordsjælland denne sommer.

Den 19-årige FC Nordsjælland-spiller har imponeret alt og alle med sine 22 Superliga-mål i den forgangne sæson.

Det har fået flere europæiske klubber op af stolene, og så sent som onsdag kom det frem, at Real Sociedad og FC Nordsjælland i denne uge skulle holde møde med henblik på en handel.

Men ifølge Ekstra Bladet er den spanske La Liga-klub langt fra ene om at have et godt øje til Skov Olsen.

Også Bordeaux, RB Leipzig og CSKA Moskva skulle ifølge avisens oplysninger være inde i billedet, selvom angriberen angiveligt er mest fristet af et skifte til Real Sociedad.

Problemet er, at den spanske klub i øjeblikket bliver overbudt af andre interesserede klubber, og FC Nordsjælland vil selvfølgelig helst tjene så mange penge som muligt på et salg af Skov Olsen.

Spørgsmålet er også, om FC Nordsjælland kunne finde på at vente med at træffe en afgørelse til U21-EM er overstået. Her kan angriberens værdi nemlig stige enormt, hvis han og det danske hold får succes.

Har du endnu ikke hentet ronaldo.com-appen, hvor du kan følge med i de seneste fodboldnyheder, transferrygter og se videoer, kan du gøre det via linket herunder.